Ο **Παναγιώτης Τριβουλίδας ή Τριβουλίδης** (Πειραιάς 1878- ?) ήταν Έλληνας αθλητής του στίβου, Ολυμπιονίκης το 1906 και νικητής του μαραθωνίου της Βοστώνης το 1920.

Βιογραφικά στοιχεία
-------------------

### Στην Ελλάδα - Ολυμπιονίκης

Ο Τριβουλίδης γεννήθηκε στον Πειραιά το 1878 αλλά είχε καταγωγή από τα Βάτικα Λακωνίας. Υπήρξε από τους πρώτους αθλητές του Πειραϊκού Συνδέσμου και **αργυρός ολυμπιονίκης** στην Μεσολυμπιάδα του 1906 στην Αθήνα με την εθνική ομάδα της Διελκυστίνδας. Στην ίδια ομάδα συμμετείχαν οι: Βασίλειος Ψάχος, Γεώργιος Ψάχος, Κωνσταντίνος Λάζαρος, Σπυρίδων Λάζαρος, Σπυρίδων Βέλλας, Αντώνιος Τσίτας, Κωνσταντίνος Παρνασσάς και Γεώργιος Παπαχρήστου. 

Στη συνέχεια ασχολήθηκε με τις μεγάλες αποστάσεις και τον μαραθώνιο. Στις 16/4/1911 τερμάτισε στην 3η θέση στο πανελλήνιο πρωτάθλημα μαραθωνίου με επίδοση 3:12΄18΄΄. Στους Πανελλήνιους Αγώνες του 1912, στις 29 Μαρτίου νίκησε στον αγώνα 5 μιλίων με 27΄54΄΄4/5. Δυο μέρες αργότερα, στις 31 Μαρτίου ήρθε τρίτος στα 20 χλμ. Στους αγώνες αυτούς αναφέρεται ως αθλητής του Ομίλου Φιλάθλων Πειραιώς.  Στο πανελλήνιο πρωτάθλημα του 1914 κατέκτησε τη 2η θέση στα 5.000 μ. Επίσης, είχε επιτυχίες σε αγώνες ανωμάλου δρόμου.

### Στις ΗΠΑ - Νικητής στη Βοστόνη

Το 1914 μετανάστευσε στις ΗΠΑ, όπου συνέχισε να γυμνάζεται και να ασχολείται με το μαραθώνιο, παρέα με τον Σουηδό ολυμπιονίκη Χάνες Κολεμάινεν, παρά την προχωρημένη "αθλητικά" ηλικία του. Ζούσε στο Μπρούκλιν, στη Νέα Υόρκη, και αγωνιζόταν για το σύλλογο *Μιλρόουζ* με αμερικανοποιημένο όνομα, ως "Peter Trivoulidas". Το 1920, σε ηλικία 42 ετών, ήταν νικητής του μαραθωνίου της Βοστόνης, με χρόνο 2:29΄31΄΄, δίνοντας συγκλονιστικό αγώνα στήθος με στήθος στο τελευταίο μίλι με τον Arthur Roth, τον οποίο ξεπέρασε κατά ένα δευτερόλεπτο. Έτρεξε μεν ως Αμερικάνος, αλλά οι εφημερίδες της Βοστώνης τονίζουν την καταγωγή του από την Ελλάδα και ειδικά από τη Σπάρτη (Λακωνία). Έγραφε η Boston Globe:

*"**Greek** Trivoulidas wins Marathon in Final Mile. Fast tiring but game-to-the-core Arthur V. Roth, with victory near, overtaken by speeding **Spartan** finishes second. Time 2:29:31". Peter Trivoulidas of New York, a heavy legged **native of Sparta, Greece**,...*, 

Στον αγώνα μετείχαν 76 δρομείς και αποτελούσε κριτήριο για τη συγκρότηση της αμερικανικής ολυμπιακής ομάδας που θα μετείχε στους Ολυμπιακούς αγώνες του 1920 στην Αμβέρσα. Φυσικά, κλήθηκε και ο Τριβουλίδης, αλλά προτίμησε να αγωνιστεί με τα ελληνικά χρώματα τόσο στο μαραθώνιο, όσο και στον αγώνα ανωμάλου δρόμου 8.000 μ. Όμως, στο μαραθώνιο, που έγινε στις 12 Αυγούστου, με ιδανικές συνθήκες (απογευματάκι με δροσερό καιρό), εγκατέλειψε λίγο πριν τον τερματισμό. Λέγεται ότι ο προπονητής του τον χαστούκισε μετά τον αγώνα, διότι θεώρησε πως δείλιασε! Την επόμενη μέρα στον αγώνα ανωμάλου δρόμου τερμάτισε στην 39η θέση.

Πηγές
-----

* Σύντομο βιογραφικό από τον ΣΕΓΑΣ
* Σαν Σήμερα Μεσολυμπιάδα
* sports-reference.com [*νεκρός σύνδεσμος*]
* Ηρακλή Αθανασόπουλου, "Μαραθώνιος & Μαραθώνας", 2010, σσ. 187-189.

Παραπομπές
----------

1. ↑  (Αγγλικά) *Sports-Reference.com*. www.sports-reference.com/olympics/athletes/tr/peter-trivoulidis-1.html. Ανακτήθηκε στις 25  Ιανουαρίου 2016.
2. ↑  Αθλητική Ηχώ, 27 Οκτωβρίου 1949, στο ίδιο άρθρο φωτογραφία του συλλόγου με τον Τριβουλίδη μεταξύ αλλων
3. ↑  "Εμπρός", 30/3/1912, σ. 3.
4. ↑  «"Εμπρός", 1/4/1912, σ. 4». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 31 Οκτωβρίου 2012.
5. ↑  Αθλητική Ηχώ, 23 Μαΐου 1946
6. ↑  Αθλητική Ηχώ, 4 Μαΐου 1946
7. ↑  Ηρ. Αθανασόπουλου, "Μαραθώνιος & Μαραθώνας", σ. 188.